### Beslutning

Godkendt.

Afbud: Dina Mortensen, Ziggy Nissen

### Sagsfremstilling

## Resume og sagens baggrund

Administrationen fremlægger Forslag til tillæg nr. 17 til Kommuneplan 2021-2032 og Forslag til lokalplan nr. 602 for ca. 120 etageboliger nord for [adresse]. Sagen lægger op til Kommunalbestyrelsens beslutning om at godkende planforslagene med henblik på offentlig høring.

Teknik- og Miljøudvalget besluttede den 5. september 2024 at iværksætte kommune- og lokalplanlægningen for etageboliger i området.

## Indstillinger

Direktøren indstiller, at

1. Forslag til tillæg nr. 17 til [adresse] 2021-2032, godkendes til offentlig fremlæggelse i 8 uger (bilag 2).
2. Forslag til Lokalplan nr. 602 for etageboliger nord for [adresse], godkendes til offentlig fremlæggelse i 8 uger (bilag 3).
3. Screeningsafgørelsen om at der ikke skal gennemføres miljøvurdering offentliggøres med en klagefrist på 4 uger (bilag 4).
4. Administrationen bemyndiges til at foretage evt. redaktionelle rettelser til planforslagene inden offentlig fremlæggelse.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

*Baggrund og projekt*
Projektudvikler ønsker at udvikle et boligområde nord for [adresse] og øst for dagligvarebutikken. Se oversigtskort (bilag 1). På arealet, som er ca. 16.500 m2 stort, planlægges at opføre ca. 120 boliger i 2 og 3 etagers bebyggelser, med et varieret udbud af boligtyper.

Administrationen har i samarbejde med projektudviklers rådgiver, udarbejdet forslag til kommuneplantillæg og lokalplan.

*Tillæg til Kommuneplanen (bilag 2)*                                                                 Lokalplanlægningen forudsætter et kommuneplantillæg, der sikrer, at der er den nødvendige overensstemmelse mellem lokalplan og kommuneplan. Kommuneplantillægget udlægger således en del af nuværende rammeområde (K04. B15) til nyt rammeområde (K04. B17) der forøger den nuværende bebyggelsesprocent fra maksimalt 30 % til maksimalt 60 %, og den maksimale bygningshøjde fra 11,5 meter til 12,5 meter.

*Lokalplan (bilag 3)*                                                                                                    Formålet med lokalplan nr. 602 er:

* at området kan anvendes til boligformål i op til 3 etager, rekreative formål og enkelte tekniske anlæg,
* at bebyggelse tilpasses det naturlige terræn,
* at området indrettes, så det kan håndtere en 100 års hændelse i forhold til ekstrem nedbør,
* at der etableres trafiksikre stiforbindelser for bløde trafikanter

I dialog med projektudvikler er det ansøgte projekt blevet justeret med hensyn til bl.a. maksimalt bruttoetageareal, vandhåndtering samt færdselsarealers indretning.

Justeringerne medfører at det maksimale bruttoetageareal der kan opføres i lokalplanområdet fastlægges til 9000 m2, svarende til en bebyggelsesprocent på ca. 54%. Det betyder at der sikres plads til at skabe attraktive friarealer imellem husene, herunder at bassiner til vandhåndtering kan bearbejdes landskabeligt som en integreret del af friarealerne. En del af bebyggelsen fastlægges til maksimalt 2 etagers højde for at mindske skyggevirkning på friarealerne.

For at bløde trafikanter kan færdes så trygt som muligt etableres der en selvstændig gang- og cykelsti adskilt fra vej og parkering. Herved reduceres risikoen for ulykker pga. bakkende biler fra parkeringsbåsene.

Etagebebyggelsen kan opføres i op til 3 etager, dog maksimalt 2 etager i områdets sydlige del, hvor det grænser op til Holbækvejs villabebyggelse. Etagebebyggelsen opføres som blank murværk eller med pudset eller vandskuret overflade. For at understøtte helhed og sammenhæng med boligområdet mod øst og etageboligerne på [adresse], skal tage udføres som saddeltage med taghældning på mindst 20 grader uden valm. Evt. solpaneler skal tilpasses bygningens stil.

*Supplerende undersøgelser til planlægningen (bilag 5-7)*

Projektudviklers rådgivere har gennemført forskellige undersøgelser til at underbygge og kvalificere planlægningen.

Der er foretaget en trafikanalyse (bilag 5 ) for at klarlægge konsekvenser af den forøgede trafik som det nye boligområde afføder. Trafikanalysen konkluderer, at trafikken fortsat kan afvikles tilfredsstillende i krydset [adresse]/Lupinvej, og at overkørsler til lokalplanområdet kan etableres forsvarligt, forudsat at de udføres med gennemførte fortove.

Der er udarbejdet et notat vedr. vej- og virksomhedsstøj (bilag 6) for at dokumentere, om der sker overskridelser af støjgrænserne. Det konkluderes, at støj fra trafik ikke vil overskride grænseværdierne, og at det samme gælder for virksomhedsstøj fra dagligvarebutikken Meny.

Der er gennemført en vandhåndteringsplan (bilag 7), der belyser eksisterende forhold samt løsningsforslag til at håndtere både hverdagsregn og ekstremregn. Sammenfattende konkluderes det, at jordbunden ikke er nedsivningsegnet og, at der pga. omfanget af befæstelse (over 50 %) er behov for at tilbageholde regnvand inden for lokalplanområdet ved hverdagsregn. Dette kan løses ved at etablere bassiner på friarealerne. I tilfælde af ekstremregn (100-års hændelser) vil en tilstrækkelig tilbageholdelse af regnvand kunne sikres ved at supplere bassiner med nedsænkede vejflader, så de kommer til at fungere som trug.

*Screening for miljøvurdering (bilag 4)*                                                                   Administrationen har gennemført en screening af planforslagene efter lov om miljøvurdering af planer og programmer og af konkrete projekter (VVM), som har været i høring hos berørte myndigheder. Administrationen vurderer, at der ikke skal gennemføres en egentlig miljøvurdering.

*Administrationens anbefaling*
Administrationen anbefaler, at Kommunalbestyrelsen godkender planforslagene, og at de efterfølgende sendes i offentlig høring i 8 uger.

## Økonomiske konsekvenser

Ingen.

### Sagens forløb

07/08/2025 Teknik- og Miljøudvalget
Anbefales.
20/08/2025 Økonomiudvalget
Anbefales.

Afbud: Ziggy Nissen